
הכנסת התשע-עשרה
נוסח לא מתוקן

מושב ראשון
<פרוטוקול מס' 88>
מישיבת ועדת הפנים והגנת הסביבה
יום ראשון, ה' באלול התשע"ג (11 באוגוסט 2013), שעה 11:00
<סדר היום:>
<היערכות לעליית יהודים להר הבית בחגי תשרי ומניעת עליית יהודים להר הבית במהלך הרמדאן>
נכחו:

<חברי הוועדה:> 
מירי רגב – היו"ר

ישראל אייכלר

תמר זנדברג

דוד צור

יעקב אשר

נסים זאב

דב חנין

עליזה לביא

אורית סטרוק
<מוזמנים:> 
	אילנה רודשבסקי
	–
	אדריכלית המחוז, משרד הפנים

	מינה גנם
	–
	מנהלת אגף הכשרה מקצועית משרד התיירות, משרד התיירות

	דוד גוברין
	–
	מנהל מחלקת ירדן, משרד החוץ

	משה ברקת
	–
	נצ"מ ממ"ר דוד, המשרד לביטחון פנים

	שאול גורדון
	–
	תנ"צ, יועמ"ש משטרת ישראל, המשרד לביטחון פנים

	אבי ביטון
	–
	סנ"צ, מפקד יחידת המקומות הקדושים, ירושלים, המשרד לביטחון פנים

	דניאל בר
	–
	דובר המשרד לשירותי דת

	משה דגן
	–
	סמנכ"ל לשירותי דת, המשרד לשירותי דת

	שמואל רבינוביץ
	–
	רב הכותל והמקומות הקדושים, הקרן למורשת הכותל

	יובל ברוך
	–
	מ"מ ארכיאולוג מרחב ירושלים, רשות העתיקות

	רבקה שמעון
	–
	תנועת נשים למען המקדש והר הבית

	עינת זיו
	–
	יו"ר הקרן למורשת הר הבית, הקרן למורשת הר הבית

	יהודה גליק
	–
	יו"ר הקרן למורשת הר הבית והמקדש

	מרדכי אליאב
	–
	מנכ"ל, הקרן למורשת הכותל

	מיכאל פואה
	–
	מנהל מו"פ, מנהיגות יהודית, ליכוד

	ברכה עליי
	–
	תנועת רוח לנו


<ייעוץ משפטי: >
ורד קירו-זילברמן
<מנהלת הוועדה:>
יפה שפירא
<רישום פרלמנטרי:>
ס.ל., חבר המתרגמים
<היערכות לעליית יהודים להר הבית בחגי תשרי ומניעת עליית יהודים להר הבית במהלך הרמדאן>
<היו"ר מירי רגב:>
אני פותחת את ועדת הפנים והגנת הסביבה של הכנסת, דיון בפגרה, מספר דיונים שהיה חשוב לקיים אותם במהלך הפגרה. הדיון כרגע יהיה בסוגיית עליית יהודים להר הבית, לאחר מכן ברצף על הכותל הקטן. אני שמחה ומודה לרב הכותל שהגיע לכאן, ליוזם הדיון בסוגיית הכותל הקטן, מתי דן, שנדבר עליו בהמשך, גם היה סיור שלנו במקום. ובכל סוגיית הר הבית, שמי שמוביל את זה באמת הוא ידידי, כבוד הרב יהודה גליק. יחד עם חבריו, אבל באמת יהודה הוא בפרונט של העניין הזה. 

אנחנו פותחים בדיווח של משטרת ישראל. אני מבקשת לשמוע את עמדת משטרת ישראל, אל"ף, מה קרה ברמדאן, מדוע יהודים לא הורשו לעלות להר הבית. שוב, אני לא מדברת כאן על המדיניות הכוללת. על המדיניות הכוללת, לצערי גם היום לא הגיע נציג משרד ראש הממשלה, שבאופן קבוע לא מגיעים לדיונים בסוגיית המדיניות בהר הבית. זה בעיניי לא נכון, אבל אני אדבר עם הייעוץ המשפטי כדי לראות מה בכוחנו לעשות כדי למנוע את המצב הזה בעתיד. נציג ראש הממשלה צריך להגיע לדיונים האלה כמו כל הנציגים האחרים ולהביע את עמדת משרד ראש הממשלה, עמדת ראש הממשלה, בסוגיית הר הבית. 

אנחנו לא דנים פה בעניין הר הבית, אנחנו דנים פה בעניין האפשרי. יש אפשרות ליהודים לעלות להתפלל בהר הבית, מה קרה בחודש האחרון, ברמדאן, ופחות חשוב לי מה קרה אלא מה יקרה בחגי תשרי, איך אנחנו נערכים לתפילת יהודים בהר הבית בחגי תשרי והאם אנחנו נשמור בקנאות על זכותם להתפלל, כמו ששמרנו בקנאות על זכותם של המוסלמים להתפלל ברמדאן. וטוב שכך, ירושלים היא עיר שמאפשרת לכל הדתות לממש את זכותם ולהביא לידי ביטוי את היכולת שלהם להתפלל במקומות הקדושים להם. אבל כתוצאה מזה לא יכול להיות שיהודים, שהם לא המיעוט במדינת ישראל ובירושלים, ירגישו שהם מוקצים לרעה והם לא יכולים לעלות להתפלל בהר הבית. לא מדברים פה על סוגיה הלכתית כן/לא, מי שרוצה לעלות להר הבית, אני רוצה לדעת האם הוא יכול לעלות להר הבית, ואם הוא לא יכול לעלות, למה הוא לא יכול לעלות להר הבית. 

אני מבקשת שמי שיפתח את הדיון, יהודה, בהצגה קצרה של נתונים, שגם הציג לי מיכאל פואה, שמן הסתם העביר את זה גם למשטרת ישראל. ממש בקצרה, מה קרה ברמדאן, מה אנחנו מצפים שיקרה בחגי תשרי, לאחר מכן אני מבקשת את התייחסות המשטרה ומי שרוצה עוד לדבר נא להירשם. 
<יהודה גליק:>
שלום, כבוד היושבת ראש, מנהלת הוועדה, חברי הכנסת, אדוני הרב, רב המקומות הקדושים. המקום הקדוש לעם ישראל, היחיד שאני מכיר, לפחות לפי המשנה והרמב"ם, זה הר הבית, אז אני מניח שזה גם כולל את הר הבית. 

בכל אופן, אנחנו, כידוע, לא מדברים כרגע על הנושא הכללי אבל לצערנו מן הראוי להזכיר את זה, שבכל יום ויום יש במדינת ישראל, במקום הכי חשוב למדינת ישראל, יש אפליה על רקע גזעני ולא מאפשרים ליהודים להתפלל במקום היחיד בעולם שיש מצווה ליהודי לעלות ולהתפלל שם. בחודש הרמדאן אנחנו היינו עדים להידרדרות שמאוד מאוד מטרידה אותנו. לקראת הרמדאן נעמדו בהר הבית קבוצות של מוסלמים שבאו וכל יהודי שנכנס להר הבית קיבל קבלת פנים מאוד מאוד לא נעימה, צעקות 'אללה הוא אכבר', 'אל וליל אלחאנד' וכו' וכו', כל מיני קריאות והמשטרה לא חסמה את אותם צועקים, אלא לחילופין המשטרה העדיפה לגרש את היהודים מתוך ההר.

זה מה שקרה בשמונה ימים שההר היה פתוח ברמדאן. בעבר הר הבית היה סגור ברמדאן, בשלושת הימים האחרונים, בעיד אל פיטר, אחרי הרמדאן, השנה הגדילה לעשות משטרת ישראל ובעצם סגרה את ההר לא רק בשלושה הימים של עיד אל פיטר, אלא במשך 21 יום. הר הבית היה פתוח במשך חודש הרמדאן שמונה ימים בלבד. צריך להבין שגם לפי נתוני המשטרה, אני אפילו לא מדבר כרגע על יהודים, כל יום עולים להר הבית 1,000 תיירים, זאת אומרת 20 יום היה סגור, 20,000 תיירים שבאו למדינת ישראל, שהשיא של הביקור שלהם הוא בהר הבית, על אחת כמה וכמה שהיה מדובר בחודש אב, חודש שאנחנו מסמלים את החורבן, יום תשעה באב, שני חברי כנסת, סגן שר החוץ זאב אלקין וחברת הכנסת שולי מועלם, רצו להיכנס להר הבית, ביקשו, ביררו מראש, לא הייתה שום סיבה שהר הבית ייסגר. למחרת סגן שר החוץ הגיע וגורש בבושת פנים מהר הבית. 
הדבר הזה לא יכול להימשך. ובמיוחד, אני מסכים עם גברתי, עם מירי, למרות שאת ניהלת פה היום שבעה דיונים, אני לא יודעת איך את עושה את זה - - - 

<היו"ר מירי רגב:>
לא שבעה, זה הדיון השלישי. יהיו שבעה. 

<יהודה גליק:>
בכל זאת אמרת במדויק, אנחנו עומדים לקראת החגים. בימי חול המועד סוכות, מניסיוננו, אלפי יהודים מבקשים להיכנס להר הבית. לצערנו אנחנו פעם אחרי פעם מגיעים למצב שהמשטרה אומרת 'לא, יש פה יותר מדי' וחוסמים את זה. אני מבקש, ומשטרת ישראל תענה בתגובתה, ובזה אני מסיים, שתתחייב לכך שכל יהודי שיבקש להיכנס להר הבית, בזמנים שאתם פותחים את ההר, שיוכל להיכנס. אם זה יהיה בחול המועד, אני אומר לכם מראש, ככל הנראה, בדקתי את זה שוב ביומן, השנה בחודש תשרי יחול סוכות, ובחול המועד סוכות יבואו יהודים וירצו לקיים את המצווה לעלות להר הבית. אני מבקש מכם, תיערכו מראש, שלא יהיה מצב שיבואו יהודים ותגידו להם 'יש פה יותר מדי, אין לנו מספיק שוטרים'. אם אין מספיק שוטרים, אנחנו נבוא איתכם - - -

<היו"ר מירי רגב:>
אבל יש שיטור מקומי. 

<יהודה גליק:>
אנחנו נבוא איתכם למאבק לדרוש לקבל עוד שוטרים. לא יכול להיות מצב, לא עושים טובה ליהודים שנותנים להם להיכנס להר הבית, ליהודים מגיעה זכות להיכנס להר הבית וכל יהודי שרוצה להיכנס להר הבית, יש צורך לכבד את הזכות הזאת בלי לפגוע בכבוד של אף אחד אחר. יש לנו ניסיון בדבר הזה, במערת המכפלה ובמקומות נוספים שמוצאים זמנים, 144 דונם, יש מקום גם ליהודים בהר ולאפשר לכמה שיותר קבוצות לעלות. תודה רבה. 

<היו"ר מירי רגב:>
תודה. יש כאן גם טבלה שחילק אותה מ'מנהיגות יהודית', פואה. ראיתי את הטבלה הזאת, אתם רואים גם אתם, משטרת ישראל, את הכמויות של יהודים שנכנסו, שעות, כמה יהודים היו וכמה לא. אני לא אעבור על כל החוברת הזאת, ראיתי אותה, הוא שלח אותה גם אתמול בצורה מאוד מסודרת, אבל זאת תהיה ההתייחסות שלכם הכוללת גם בעניין הזה. 

רב הכותל, אתה רוצה להגיד משהו בפתיחת הדברים? 

<שמואל רבינוביץ:>
אני מייצג פה את הרבנות הראשית בישראל. אין ספק שהר הבית הוא מקום קדוש לעם היהודי, אין ספק שמי שצריך להכתיב את הכניסה להר הבית זה לא מוסלמים אלא יהודים בעצמם. עמדת הרבנות הראשית לישראל, לדורותיה, ברוב מניין ובניין של רבני ישראל, שאסור לעלות ליהודים באופן מוחלט להר הבית - - - 

<מיכאל פואה:>
לגויים מותר לעלות? 

<קריאה:>
הוא לא אחראי על הגויים, הוא אחראי על היהודים. 

<מיכאל פואה:>
הוא אחראי על מה שמדינת ישראל עושה. לגויים מותר? האם לפי הרבנות לגויים מותר לעלות להר הבית? אני מבקש תשובה. 

<היו"ר מירי רגב:>
פואה, אני מנהלת את זה. כן, הרב? 

<שמואל רבינוביץ:>
אנחנו כולנו מצפים לביאת משיח צדקנו, לבניין בית המקדש, אז כולנו נוכל לעלות בטהרה להר הבית, אבל כל זמן שבית המקדש לא נבנה ואין לנו את משיח צדקנו, לא בגלל שהר הבית לא קדוש לנו, בגלל שהוא כל כך קדוש לנו, אנחנו לא יכולים לעלות להר הבית. 

<היו"ר מירי רגב:>
הבנתי את עמדתכם. 

<קריאה:>
עד שהמשיח יבוא, אנחנו כבר נאבד אותו, כי אנחנו לא שם. 

<היו"ר מירי רגב:>
סליחה, אני לא מאפשרת את זה בדיון. 

תיכף אשמע את נציג משרד הדתות. עם כל הכבוד לרבנות הראשית, אני שמחה שהיא נהייתה פתאום אקטואלית. לא שומעים את הרבנות הראשית בשום נושא כמעט רציני, ניסינו לבחור רבנים כאלה, ואני מקווה שאלה שנבחרו יהיו יותר אקטואליים, נפגשתי עם שני הרבנים הראשיים שנבחרו, כמו גם האחרים שהיו מועמדים, אני מתכוונת להתעסק בסוגיית הרבנות הראשית ואם אתם חושבים שתביעו את דעתכם רק בנושא הר הבית, אתה טועה. אתה תביע את דעתך בנושא השמיטה, אתה תביע את עמדתך בנושא הגיור - - - 

<שמואל רבינוביץ:>
זו לא אחריותי. 

<היו"ר מירי רגב:>
לא, לא, אין לא אחריותך. תחליט מה אחריותך ומה לא. אתה לא תהיה כמו אלה - - - 

<שמואל רבינוביץ:>
אחריותי הכותל והר הבית. 

<היו"ר מירי רגב:>
יפה, אז הכותל והר הבית, תיכף תתייחס גם לכותל הקטן. זה יפה שזו עמדת הרבנות, אבל יהודי שרוצה לעלות להר הבית, אתם בעצם פה מגבים איזה תפיסה מדינית שלא מקובלת עליי. אתם יכולים להגיד שאתם מאמינים - - -

<דב חנין:>
זו לא תפיסה מדינית. זו התפיסה ההלכתית, גברתי. 

<היו"ר מירי רגב:>
דב חנין, תיכף אתן לך את רשות הדיבור. זו לא תפיסה הלכתית, מותר לך להגיד שהרבנות הראשית חושבת שבגלל שהם לא יודעים איפה המקום הכי סודי והכי קדוש לנו יש בעיה לעלות, אבל אין בעיה להסתובב באזור של ה - - -

<שמואל רבינוביץ:>
מירי, אני יכול לומר לך, הרב צבי יהודה קוק, מנהיג ומקים גוש אמונים - - - 

<היו"ר מירי רגב:>
אתה רוצה עכשיו שנדבר על רבנים? כל כך הרבה סוגים של רבנים וחצרות יש.

<שמואל רבינוביץ:>
הרבנים מכל הסוגים, מכל ה - - -

<היו"ר מירי רגב:>
הרמב"ם בסדר? אני אגיד לך משהו, אנחנו מפספסים את הדיון. לא, לא, הספיק לי חוק עמר, הספיקו לי הרבנים הראשיים, אנחנו נגיע לזה גם במושב הבא. לא מתווכחת פה. אני לא הולכת להתווכח פה בין החצרות אם זה מותר או אסור. עמדת הרבנות ידועה, אני אשמח לשמוע את הרבנות מביעה את דעתה בנושאים אקטואליים נוספים. תודה רבה, שמעתי את עמדת הרבנות. 

<קריאה:>
למה הדיון לא מתקיים בהר הבית? לא הבנתי. 

<היו"ר מירי רגב:>
משרד הדתות, מה עמדתכם, בבקשה? 

<משה דגן:>
המשרד, מכוח סמכותו כאחראי על המקומות הקדושים, מחויב לטפל גם בהקשר של הסדרת העלייה להר הבית לאותם יהודים שנוהגים לעלות. 

<היו"ר מירי רגב:>
מאה אחוז, גם אני רק מי שנהוג. 

<משה דגן:>
דהיינו לא נכנסים פה להלכה, כיוון שיש יהודים שכן נוהגים לעלות, ישנם יהודים, כמו שאמר הרב רבינוביץ ובצדק, בהתאם לפסיקת הלכה של הרבנות הראשית, נוהגים לא לעלות. ככל שישנם יהודים שכן נוהגים לעלות, אנחנו מחויבים כרגולטורים לטפל ולהסדיר תקנות ו - - -

<היו"ר מירי רגב:>
ואיך אתה מתכוון לעשות את זה?

<משה דגן:>
אנחנו מתכוונים לעשות את זה בתיאום גם עם הרבנות הראשית ועם כל הגורמים הרלוונטיים שאמונים על הנושא.

<היו"ר מירי רגב:>
איזה מזל שאנחנו הופכים את הרבנות הראשית לכזו אקטואלית, אני שמחה. הוא הופך להיות גוף חי, נושם ובועט, יבוא וייתן לנו את כל הדברים, גם בכשרות, גם בנושאים אמיתיים, שייתן לעם ישראל, לא לבד"צ של הבד"צ של הבד"צ, שלא נשלם כל כך הרבה כסף על גבינה בגלל הבד"צ. 

<שמואל רבינוביץ:>
בעזרת ה'.

<היו"ר מירי רגב:>
בעזרת ה' אנחנו נלך לגוף רבני שכל אזרח במדינת ישראל יידע שמה שהרבנות אומרת זה הדבר שצריך לפעול על פיו. 

<משה דגן:>
גברתי, רק צריך לשים לב שהרבנות הראשית היא עכשיו ת"פ המשרד לשירותי דת - - -

<היו"ר מירי רגב:>
ואתם, המשרד לשירותי דת, זה ת"פ ועדת הפנים. זה שילוב קטלני. 

<משה דגן:>
אז אנחנו מתכוונים לעשות את זה באמת, להתקין את התקנות, להסדיר את זה כרגולטורים על התחום, ושוב, בתנאים מסוימים לאפשר ליהודים שנוהגים ל - - - 
<היו"ר מירי רגב:>
יפה, מתי אתם מתחילים לעבוד על הסדרת התקנות במשרד הדתות? 

<משה דגן:>
העברת הסמכויות על המקומות הקדושים עדיין בתהליך, ברגע שזה יקרה אנחנו - - - 

<היו"ר מירי רגב:>
מתי זה יקרה? 

<משה דגן:>
אלה דברים שהם לא כל כך בשליטה שלנו, זה תהליך, זה תלוי בהחלטת ממשלה. 

<היו"ר מירי רגב:>
תודה רבה לך.

אנחנו נעבור לחבר הכנסת דב חנין.

<דב חנין:>
תודה, גברתי יושבת הראש. אני מאוד מכבד אנשים שיש להם אמונות דתיות ואני לא מספיק מתמצא ומומחה בעניין כדי לפסוק בין רבנים ואנשים בעלי עמדות הלכתיות שונות. אני רק יכול להגיד לכם, בהזדמנות הזו של המפגש, ששני הסבים שלי משני הצדדים היו יהודים שומרי מסורת, חרדים - - - 

<היו"ר מירי רגב:>
הם בטח מתהפכים בקברם כשהם רואים לאן הגעת, לאיזה מפלגה הגעת. 

<דב חנין:>
 לגמרי לא, אני מקווה שהם גאים בי. אני מקווה שהם גאים בי מאוד. עבור שניהם עלייה להר הבית הייתה ללא ספק, חד משמעית, פגיעה קשה באיסור ברור הלכתי, כפי שהם הבינו. אבל אני מבין שיש אנשים שחושבים אחרת, לכן אני לא נכנס לסוגיה הזו, אני מכבד כל אדם שיש לו אמונה דתית ואני באמת הייתי רוצה להגיע למצב שכל אחד יוכל לבטא את אמונתו הדתית בצורה שהיא הכי מתאימה והכי ראויה לו. אבל אנחנו עוסקים בשאלה שאיננה רק שאלה דתית, אלא היא שאלה קודם כל פוליטית מאוד מאוד עדינה ומורכבת - - - 

<מיכאל פואה:>
שאלה של זכויות אדם. 

<דב חנין:>
אנחנו עוסקים בשאלה פוליטית מאוד עדינה ומורכבת. הסטטוס קוו שקיים סביב הר הבית הוא לא דבר חדש, הוא לא נוצר ב-1967, הוא נוצר מהמאה ה-14 או המאה ה-15, ולפי הסטטוס קוו הזה היהודים מתפללים ברחבת הכותל המערבי, באזור הכותל המערבי, המוסלמים מתפללים בהר הבית. זה סטטוס קוו שקיים לאורך הרבה מאוד שנים וכל פגיעה בו, המשמעות שלה עלולה להיות הרת אסון. היא עלולה להיות הרת אסון מבחינת היחסים שבינינו לבין העמים שחיים סביבנו. אני אומר את זה באמת בצער - - - 

<היו"ר מירי רגב:>
מה אתה מציע? 

<דב חנין:>
אני מציע לשמור על הסטטוס קוו הזה, להימנע מהתגרות, להימנע ממעשים שאין בהם צורך ואין בהם טעם והם נועדו בעצם בעיקר לשבש תהליכים של הידברות בינינו לבין העולם הערבי, בינינו לבין השכנים שלנו. גם הדברים האלה, יש להם משמעויות אנושיות ואפילו דתיות מרחיקות לכת.

<היו"ר מירי רגב:>
הבנתי, תודה רבה. 

חברת הכנסת, אורית סטרוק. 

<אורית סטרוק:>
קודם כל תגובה לדב. אם היינו שומרים על הסטטוס קוו שהיה פה במשך אלפי שנים אז לא היינו יושבים בבניין הזה בכלל. היה פה סטטוס קוו שאין יהודים בארץ ישראל - - -
<דב חנין:>
היו תמיד. 

<אורית סטרוק:>
וחזרנו להר הבית. אני רוצה לומר שהשאלה של היכולת של יהודים לעלות ולהתפלל בהר הבית היא קודם כל שאלה של זכויות אדם ואחר כך שאלה גם של כבוד לאומי. אני חושבת שבשני הדברים האלה אנחנו, כמדינה, חוטאים חטא גדול מאוד, כשאנחנו לא מסדירים את העניין הזה סוף סוף. אני הייתי מצפה שכוועדת הפנים, ואת, כיושבת ראש ועדת הפנים, שאת כל כך אכפתית לנושא, תקצבי סוף סוף זמן, לוח זמנים, למשרדי הממשלה השונים, להסדיר את העניין הזה. לא יכול להיות שכל כך הרבה שנים המשטרה היא בעלת הבית היחידה על הר הבית והשיקול האם זה כן או לא מפריע לסדר הציבורי הוא השיקול היחיד ששולט בכיפה - - -

<היו"ר מירי רגב:>
אני חייבת להגיד שפה בעניין הזה המשטרה, ואת יודעת שכשאני צריכה לבקר את המשטרה אני הראשונה שעושה את זה, המשטרה מבצעת את הנחיות הדרג המדיני. יכול להיות שלפעמים הגבולות פה מיטשטשים, אבל היא מבצעת את החלטות הדרג המדיני. פה צריך להגיד את זה חד וחלק. אז פה צריך לשנות את החלטות הדרג המדיני, ואת זה נשנה בתקנות. 

<אורית סטרוק:>
לטעמי הוועדה פה צריכה לפעול על מנת שבתוך פרק זמן קצוב, לא בלתי ידוע, ולא עוד פעם להרבות במילים - - - 

<היו"ר מירי רגב:>
לא, אל תדאגי, כמו שאת מכירה אותי, את יודעת ש - - - 

<אורית סטרוק:>
אני בטוחה שתוכלי לעשות את זה, אני סומכת עלייך, אני רק באתי לחזק אותך במהלך הזה. 

<היו"ר מירי רגב:>
תישארי גם לכותל הקטן. זה קשור. 

<אורית סטרוק:>
אני נשארת. שייקבעו פה הסדרים ראויים שיאפשרו, ואני מציעה באמת בתור התחלה לקחת כדגם את מערת המכפלה ששם מתפללים באותו מקום, גם יהודים וגם ערבים, ויש ימים מסוימים שהמערה כולה היא רק פתוחה ליהודים וערבים לא נכנסים, ויש ימים מסוימים שלהיפך. אני חושבת שבתור שלב ביניים זה בהחלט הדבר הראוי שצריכים לחתור אליו. 

<היו"ר מירי רגב:>
מאה אחוז. תודה רבה.

חבר הכנסת זאב נסים, בבקשה. 

<נסים זאב:>
גברתי היושבת בראש, אני אתחיל מהסוף. הדיון הזה הוא דיון סרק, לא ייצא מזה שום דבר. גם אם ועדת הפנים תחליט שהולכים מעכשיו להר הבית עם כל הדגלים ונצא מפה בתופים ובמחולות, בסופו של דבר מקבלי ההחלטות - - -

<היו"ר מירי רגב:>
אז למה באת? 

<נסים זאב:>
להפריע לך. 

<היו"ר מירי רגב:>
להגיד שזה דיון סרק? אוקיי. רק לדעת, אתה מבזבז את זמנך לשווא. 

<נסים זאב:>
אם את חושבת שאני טועה, תגידי לי שאת חושבת אחרת. 

<היו"ר מירי רגב:>
אני לא מקיימת דיוני סרק, אבל בסדר, מילא אני, אבל למה אתה באת? 

<נסים זאב:>
לא הדיון סרק, אני אומר ברמת התוצאה. אני מדבר על התוצאה. מה שהיה הוא שיהיה. הרגישות היא עוברת כל גבול ומדינת ישראל באמת רגישה, מה לעשות. הרי אנחנו יודעים ש-50,000 בתים של בדואים וערבים בונים בלי רישיון ומפאת הרגישות אין אפילו צווי הריסה. 

<היו"ר מירי רגב:>
תישאר לדיון הבא, על האולמות, שהורסים אולמות. 

<נסים זאב:>
אני רוצה לומר, האם השאלה היא שאלה הלכתית? 

<היו"ר מירי רגב:>
לא, השאלה היא לא הלכתית. 

<נסים זאב:>
אם היא שאלה הלכתית, אני בוודאי, מה שמרן רבי עובדיה יוסף פוסק, לא נסור ממנו ימין ושמאל. חד וחלק. אז מכיוון שהשאלה היא מדינית - - - 

<דוד צור:>
שאל אותך הרב, מה הוא פסק? 

<היו"ר מירי רגב:>
לא, זה לא מעניין מה הוא פסק, אנחנו לא עוסקים פה בשאלה הלכתית. 

<נסים זאב:>
הרב פסק לא לעלות. 

<היו"ר מירי רגב:>
אני לא עוסקת פה - - - אז מה אם הרב פסק? 

<נסים זאב:>
בוודאי שאסור לעלות להר הבית. 

<היו"ר מירי רגב:>
אז מי שמאמין בזה לא יעלה, ומי שלא מאמין יעלה. 

<נסים זאב:>
אני מדבר לא ממש על הכניסה להר הבית, יש נקודה שאפילו לדעת כל הפוסקים, ויגיד לך את זה הרב רבינוביץ, אפשר להתקרב על לנקודה מסוימת בשער מוגרבים, אבל גם זה לא נותנים ליהודים. אז לכן השאלה היא לא הלכתית, זה לא שאלה של איזה כיפה אני חובש, השאלה היא מדינית. 

<היו"ר מירי רגב:>
אז מה אתה מציע? 

<נסים זאב:>
לכן אני אומר שעדיף לשתוק ולא לחוות דעה, כי לא ייצא מזה שום דבר. מי שבעצם קובע את המדיניות זו ממשלת ישראל והיא פועלת לפי הרגישות שלה, ולכן עם כל הרצון שלנו לשנות פה מדיניות, אנחנו לא נצליח. 
<היו"ר מירי רגב:>
מאה אחוז, תודה רבה. 

חברת הכנסת תמר זנדברג. 

<תמר זנדברג:>
תודה רבה, גברתי היושבת ראש. אני חייבת להקדים ולומר, אני אישה חילונית, ואפילו בניגוד לחבר הכנסת דב חנין, אין לי במשפחה שום רב ורבה ורבנית, גם לא אחורה - - -

<היו"ר מירי רגב:>
לא נורא. 

<תמר זנדברג:>
כן, בדיוק, אף אחת לא מושלמת. עם זאת אני נכנסתי לכל הנושא הזה דרך ההיכרות שלי עם ארגון בשם נשות הכותל שעוד מעט יעלה בדיון הבא ואני רוצה להגיד לך, באמת בחביבות ואפילו באמת בחיוך, שהרבה מהדברים שתיארת מאוד מזכירים את המציאות עבור נשות הכותל. גם הן, בחודשים האחרונים, נתקלו בהגיען למקום בקבוצות של נשים, במקרה הזה כי זה בעזרת הנשים, שבאו למנוע מהן להתפלל, גם שם המשטרה ככה שיחקה תפקיד, ביצעה את הנחיות הדרג המדיני לפעמים. 

<היו"ר מירי רגב:>
תמר, מה את אומרת על העניין הזה? 

<תמר זנדברג:>
לא, זה חשוב לעניין. 

<היו"ר מירי רגב:>
לא, אבל יש לנו ב-12:00 דיון אחר ואנחנו צריכים להספיק גם את הכותל הקטן. 

<תמר זנדברג:>
אבל זה רלוונטי לנושא. דווקא אני מחברת בין שני הדיונים - - -

<דב חנין:>
הר הבית שלוש דקות, הכותל הקטן חמש דקות. 

<תמר זנדברג:>
כן, בדיוק. ואני רוצה לומר לך שאני אפילו מתחברת לאמירה שהזכות להתפלל בהר הבית - - - ודרך אגב, גם שם מדובר במחלוקת דתית, אמנם לא פנים אורתודוקסית, כאן מדובר במחלוקת פנים אורתודוקסית, במקרה של נשות הכותל מדובר במחלוקת אחרת, בין אורתודוקסים לרפורמיות, או לאורתודוקסיות - - - 

<היו"ר מירי רגב:>
אז את מה את מציעה כדי שהם יוכלו לעלות ולהתפלל שם?

<תמר זנדברג:>
רק שנייה. לכן יש הרבה מן המשותף ואני אפילו מסכימה שבזכות התפילה הזו, מדובר במובן מסוים בזכות אדם. זכות פולחן, זכות חופש הפולחן, שבאמת בתור אישה חילונית אני תומכת בה ומצטרפת אליה למרות שאני לא מיישמת אותה. ככה זה אצלנו בשמאל, לפעמים אנחנו פועלים, או הרבה פעמים אנחנו פועלים גם לטובת אנשים אחרים. ועם זאת, יש גם היבט שלדעתי במחילה הרבה כאן קצת מצניעים אותו והוא ההיבט הפוליטי. והוא אפילו לגיטימי. יש רצון גם להראות נוכחות יהודית בהר הבית ומקוצר הזמן אני לא אקריא לכם את הציטוטים, להראות נוכחות יהודית בהר הבית מסיבות פוליטיות וגם העיתוי הפוליטי הנוכחי הוא לא מקרי. הוא לא מקרי. ולכן אני אומרת את הדבר הבא, אני מזמינה את כולכם, חבל לי שהתומכים בזכות הזו פה הם רק אנשי ימין, מכיוון שלצערי, אני אומרת את זה בצער, המוטיבציה שלכם היא לא להגיע להסדר תפילה שמבטא זכות אדם, שמבטא חופש פולחן בהר הבית. למה? מפני שאם זו הייתה המוטיבציה שלכם הייתם מצטרפים אלינו ברצון להגיע להסדר פוליטי בהר הבית - - - 

<היו"ר מירי רגב:>
אני לא הצטרפתי לכותל? זו בושה להגיד את זה. 

<קריאה:>
סליחה, הצטרפו אליכם, אתם לא הצטרפתם הפוך. 

<תמר זנדברג:>
אני רוצה לסיים את דבריי. אם זו הייתה המוטיבציה שלכם הייתם מצטרפים אלינו לצורך להגיע להסדר פוליטי בהר הבית שיאפשר חופש פולחן לכל הדתות ולא - - -

<היו"ר מירי רגב:>
נכון, ולהחזיר את הר הבית. 

<תמר זנדברג:>
ולא להפוך את - - - 

<היו"ר מירי רגב:>
להחזיר את הר הבית. 

<תמר זנדברג:>
את בעצמך אומרת היום, היום העובדה - - - 

<נסים זאב:>
אבל את בהר הבית בלי להגיע להסדר. 
<היו"ר מירי רגב:>
תמר, מה את מציעה? להחזיר את הר הבית? 

<תמר זנדברג:>
אני מציעה שהוועדה כאן, מתוך הצורך להגיע להסדר שיאפשר תפילה לכל הדתות, תצטרף ושבהצעת הסיכום שלנו אנחנו נעודד את שיחות השלום שמתקיימות כרגע, או מנסות להתחיל להתקיים מכיוון שבסופן יגיע הסדר פוליטי שיאפשר חופש פולחן וחופש תפילה מכובד לבנות ובני כל הדתות בכל המקומות. 

<נסים זאב:>
עברנו לתפילת הרפורמים. 

<היו"ר מירי רגב:>
תודה רבה.

דוד צור, בבקשה. 

<דוד צור:>
אני אגיד ככה בקצרה. קודם כל לא מדובר פה באיזה דיון תיאולוגי תיאורטי. מדובר פה באחד המקומות היותר שנויים במחלוקת ברמה המדינית, ברמה הפוליטית, וגם כנראה ברמה התיאולוגית דתית ואני לא נכנס לזה. אני חייב להסכים פה גם עם חבר הכנסת זאב וגם עם חברת הכנסת אורית סטרוק, שלדיון הזה בסופו של דבר צריך, גם אמרנו את זה בדיון הקודם שהיה, שיבוא  משרד ראש הממשלה ויאמר מה המדיניות הנוהגת. אני מסכים עם חברת הכנסת סטרוק שאומרת שבסוף המשטרה הופכת להיות הגורם שגם כולם חובטים בו, גם עומדת בתווך, באמצע, ובעצם אמורה לכאורה להוציא לפועל מדיניות לא ברורה. 

<היו"ר מירי רגב:>
מה אתה ממליץ? 

<דוד צור:>
לכן ההמלצה שלי שלדיון הבא, נעשה אותו עם צריך בכותל, או זה יכול להיות אצל הרב, יבואו נציגי הממשלה - - -

<היו"ר מירי רגב:>
השאלה אם אז האשפה תישאר בכותל הקטן או לא. 

<דוד צור:>
יבואו נציגי משרד ראש הממשלה ויאמרו מה המדיניות הנוהגת ואז בסופו של דבר אפשר להתקדם עם העניין הזה. 

אני כן רוצה גם לומר שמה שאמרה חברת הכנסת זנדברג, במובן הזה, בדיון עכשיו שמתנהל ובשיחות שאמורות להיפתח מחר או מחרתיים, זה אחד הנושאים, זה תפוח האדמה הלוהט והעיתוי של הדברים כרגע, אני חושב שצריך לשאוף כולם שתהיה פה הסדרה בסופו של יום של איך היהודים יכולים לעלות להר הבית - - -

<היו"ר מירי רגב:>
אני אגיד לך מה אפשר לעשות, העיתוי הוא נורא בעייתי, נזיז את הרמדאן ונזיז את חגי תשרי, כדי שלא יעלו להתפלל, או שנחליט להזיז את המשא ומתן, אבל מה לעשות שגם רמדאן קורה עכשיו וגם - - -

<דוד צור:>
אבל יהודים עולים להר הבית כל הזמן, זה לא שזה מופסק. 

<היו"ר מירי רגב:>
בסדר, אבל בעיקר גם בחגי תשרי. 

<דוד צור:>
יהודים עולים להר הבית כל הזמן. 

<היו"ר מירי רגב:>
אבל בחודש תשרי, בסוכות, כן צריך לעלות, אבל בסדר, תודה, דוד.

<דוד צור:>
אני מזכיר לך שכל האירועים האלימים היו בסוכות. 

<היו"ר מירי רגב:>
משטרת ישראל, אני מבקשת התייחסות. אחת, מה קרה ברמדאן, שלא אפשרתם לאנשים לעלות, בשונה משנים שעברו. שתיים, איך אתם נערכים לכך שהיהודים שרוצים לעלות להר הבית, או רוצים להתפלל בהר הבית, יוכלו להתפלל בהר הבית. 

<משה ברקת:>
אני מפקד מרחב דוד במחוז ירושלים. אני אגיד שניים-שלושה משפטים לפני שאנחנו נכנסים לרמדאן, שזה עתה סיימנו אותו - - -

<היו"ר מירי רגב:>
ובאמת יישר כוח על העבודה שלכם בירושלים ועל השלטת הסדר שם. זה ברור לחלוטין שנדרשים מכם הרבה מאוד מאמצים ואתם לא אמורים לספוג את ההאשמות בעניין המדיני, אבל כן לראות איך מאפשרים ליהודים לעלות להר. 

<משה ברקת:>
שניים-שלושה דברים על מנת להבהיר ועל מנת להעמיד את הדברים על דיוקם. כשמדברים על סגירת הר הבית לביקורים של יהודים, זה לא רק יהודים, זה ביקורים בכלל. אין מצב שבו אנחנו סוגרים אך ורק ליהודים. בואו נבהיר, כל עוד הר הבית פתוח מוסלמים יכולים להיכנס באופן חופשי בכל אחד משערי הר הבית למעט שער המוגרבים. זה דבר ראשון. 

דבר שני, לגבי סוגיית התפילה, תפילת היהודים בהר הבית. אמרת, גברתי היושבת ראש, נכון, זו החלטה של הדרג המדיני. זו החלטת ממשלה שאנחנו מבצעים ואוכפים אותה, וכל עוד זו החלטת הממשלה אנחנו נמשיך ונאכוף אותה, עד אשר לא תשתנה. 

<מיכאל פואה:>
אין החלטת ממשלה כזו. 

<אורית סטרוק:>
יש החלטת ממשלה שאומרת שיהודים לא יעלו - - - ?

<משה ברקת:>
החלטה 760/67. 

<אורית סטרוק:>
שאומרת מה? 

<היו"ר מירי רגב:>
רגע, שנייה רגע. אורית, אני לא מוכנה ככה. 

<משה ברקת:>
באשר לימי - - -

<אורית סטרוק:>
לא, רגע, אבל תענה על זה, בבקשה. תסביר על איזו החלטת ממשלה אתה מדבר. מה היא אומרת? 
<משה ברקת:>
שאוסרת תפילת יהודים בהר הבית. 

<מיכאל פואה:>
אין כזה דבר.

<משה ברקת:>
ומפנה לכותל. 

<אורית סטרוק:>
זה לא נכון. מה פתאום? אדוני, אתה ראית את החלטת הממשלה הזו פעם בעיניך? 

<היו"ר מירי רגב:>
אין החלטה, יש - - - 

<אורית סטרוק:>
זה לא כתוב שם. זה לא מה שכתוב בהחלטה. 

<משה ברקת:>
אני עומד מאחורי הדבר הזה ונמשיך - - - 

<אורית סטרוק:>
מי אתה? ראית את ההחלטה הזאת בעיניך? זה לא מה שכתוב בה. 

<משה ברקת:>
כן, ראיתי אותה. 

<אורית סטרוק:>
לא, אני ראיתי אותה. כתוב בה שאם יגיעו יהודים, להפנות אותם לכותל. לא כתוב שאסור לתת להם להיכנס.

<משה ברקת:>
יהודים שרוצים להתפלל. 

<אורית סטרוק:>
כן. לא כתוב שאסור לתת להם - - - 

<משה ברקת:>
בדיוק, יפנו אותם לכותל. 

<מיכאל פואה:>
הייתה הצבעה על זה בממשלה וזה נדחה, זה לא נכון. אני מוציא לך עכשיו את ההחלטה. אין החלטה כזאת. מירי, הייתה הצבעה על העניין הזה ו - - - 

<היו"ר מירי רגב:>
אני מבקשת לדעת על פי איזה מדיניות אתה פועל כרגע במתן אפשרות ליהודים שרוצים לעלות להר הבית. מה המדיניות שעל פיה אתה פועל? 

<משה ברקת:>
מדיניות הדרג המדיני שאוסרת תפילת יהודים בהר הבית. 

<היו"ר מירי רגב:>
זה מה שהוא אומר. חבר'ה, צריך לבדוק את זה, מה אתם רוצים ממנו? 

<משה ברקת:>
לקבוצות. בודדים, יש איזה שהוא סייג לגבי בודדים. 

<היו"ר מירי רגב:>
בודדים יכולים לעלות להר הבית או לא? 

<משה ברקת:>
בוודאי, עולים. 

<היו"ר מירי רגב:>
אז אני שואלת אותך, מה המדיניות שעל פיה אתה פועל? 

<משה ברקת:>
יהודים עולים להר הבית, בין אם בבודדים ובין אם בקבוצות. אנחנו מדברים כרגע על תפילת יהודים בהר הבית, ובדבר הזה אנחנו אוכפים את האיסור. זהו.

<היו"ר מירי רגב:>
יפה, אז אני שואלת אותך, עזוב תפילה, ברור שבהר הבית אסור ליהודים להתפלל, אסור להם להחזיק ספר תפילה ואסור להם להגיד - - -  

<ישראל אייכלר:>
למה? 

<היו"ר מירי רגב:>
כי ככה זה כרגע המצב. 

<ישראל אייכלר:>
גם לנשות הכותל אסור להתפלל בהר הבית? 

<היו"ר מירי רגב:>
כן, גם לנשות הכותל. אני שואלת אותך, עלה לא להתפלל, רוצה לעלות להר, לעמוד, להסתכל לשמים. 

<משה ברקת:>
עולים, עושים את זה. 

<היו"ר מירי רגב:>
אבל זה לא קרה, ברמדאן עצרתם הרבה יהודים. 

<משה ברקת:>
אז תיכף נדבר על הרמדאן, עוד לא הגעתי לשלב הזה. 

<היו"ר מירי רגב:>
לא, תגיע לשלב הזה, כי יש לנו עוד דיון. 

<משה ברקת:>
רמדאן. הרמדאן השנה לא היה שונה, למרות דברים שנאמרו פה, מהרמדאן של שנה שעברה ורמדאנים קודמים. 

שקרן? אתה אומר שקרן, אבל בסדר. זכותך לבוא ולהגיד את הדברים האלה. 

<היו"ר מירי רגב:>
שקט, אני מבקשת לא לקרוא 'שקרן'. 

<משה ברקת:>
אני השתדלתי להימנע מלהתפרץ לדברים שאתה אמרת. 

<היו"ר מירי רגב:>
אני מבקשת לא לקרוא לשוטר שקרן.

<יהודה גליק:>
גברתי, אני מתנצל.  

<היו"ר מירי רגב:>
התנצלותך מתקבלת. 

<משה ברקת:>
ברמדאן הנוכחי, כפי שהיה גם בשנה שעברה, מדיניות הכניסה לירושלים הייתה שונה. 

<היו"ר מירי רגב:>
מה הייתה? 

<משה ברקת:>
מקלה. מדיניות הכניסה בשנתיים האחרונות היא מדיניות מקלה של תושבי שטחים להיכנס לירושלים בכלל ולהר הבית בפרט. 
<היו"ר מירי רגב:>
את המדיניות הזאת מי העביר לכם? לשכת ראש הממשלה? 

<משה ברקת:>
בוודאי. 

<היו"ר מירי רגב:>
אז הייתה מדיניות מקלה של לשכת ראש הממשלה, שהנציג שלו נעדר בפעם השלישית מהדיון הזה, המדיניות הייתה להקל על פלשתינאים ועל מוסלמים לעלות להר הבית ולהקשות על יהודים לעלות להר הבית? 

<משה ברקת:>
לא, זה ממש לא מה שאמרתי. 

<היו"ר מירי רגב:>
לא? רק מקלים? רק להקל על ה - - -

<משה ברקת:>
אני כרגע מדבר על מדיניות הכניסה לירושלים בתקופת הרמדאן ולא שום דבר אחר. בשנתיים הללו מדיניות הכניסה הייתה מדיניות מקלה. 

<היו"ר מירי רגב:>
אני שואלת אותך לגבי הר הבית, לא לגבי ירושלים. אוי ואבוי אם נדבר על ירושלים. 

<משה ברקת:>
אני חייב לתת את המסגרת כדי להבין מה קרה בהר הבית ואיך הדבר השליך על הר הבית. מאחר שכך, המספרים, כמות המוסלמים שהגיעה ופקדה את שערי העיר העתיקה בכלל והר הבית בפרט הייתה גבוהה מאוד. כשאני אומר גבוהה מאוד זה אומר עשרות אלפים ביום ומאות אלפים בימי שישי. זה לגבי הדבר הזה. הר הבית במהלך חודש הרמדאן נסגר לשני מופעים מרכזיים, האחד תשעה באב, הוזכר פה תשעה באב, ובעשרת הימים האחרונים של הרמדאן. עשרת הימים האחרונים של הרמדאן הם עשרה ימים שנכנסים לתוך הלכה מוסלמית מרכזית שנקראת, לא אלאה פה את הפורום, יש הלכה מוסלמית שנקראת אינתיקאף. האינתיקאף זה שלב שבו במהלך חודש הרמדאן המוסלמי מתייחד עם אלוהיו. איזה שהיא מצווה דתית. בעשרה ימים האלה הר הבית, גם בשנה שעברה וגם לפני שנתיים, נסגר. מאחר שישנם אלפים של מוסלמים בשטח ההר בימים האלה, אלפים של מוסלמים בשטח ההר, אנחנו על בסיס הערכת מצב יומיומית שקיימנו בכל אחד מהימים הללו הבנו שזה לא יהיה נכון לקיים את שגרת הביקורים, בהינתן שזה המצב בשטח הר הבית בשעות הבוקר, זה לא יהיה נכון להיכנס ולהמשיך את שגרת הביקורים כבכל יום, ולכן מנענו כניסה של מבקרים באותם עשרה ימים. 
<היו"ר מירי רגב:>
הימים שלהם. איך אתם נערכים לחגי תשרי? 

<משה ברקת:>
המשפט הבא זה חגי תשרי. סיימנו ממש אתמול את חודש הרמדאן ואת עיד אל פיטר - - -

<היו"ר מירי רגב:>
בהצלחה רבה, עכשיו בוא תסביר לי איך אנחנו נערכים לחגי תשרי. 

<משה ברקת:>
אנחנו כבר נערכים לחגי תשרי כשבמסגרת חגי תשרי אחד המאמצים המרכזיים שלנו כמחוז ירושלים, מרחב דוד, זה סוגיית הביקורים בהר הבית בימים האלה, כי ניסיון העבר מלמד אותנו שהתקופה הזו היא תקופה רגישה בהקשר של ביקורים. התייחס לזה גם חבר הכנסת צור, היו מספר - - - 

<היו"ר מירי רגב:>
אבל הכול תמיד זה תקופות רגישות. בחגים זה תקופה רגישה. אם לא תטפלו בתקופה רגישה אז מתי תטפלו, בתקופה שקל? 

<משה ברקת:>
אבל הרגישות מקבלת משנה תוקף בתקופה הזו. 

<היו"ר מירי רגב:>
אז מה? אז כתוצאה מזה מה אתם עושים? לא נותנים להם לעלות? 

<משה ברקת:>
בוודאי שכן. כמו שעשינו בשנה שעברה. בשנה שעברה, במשך כל תקופת החגים, הר הבית לא נסגר ולו לרגע. לאורך כל התקופה הזו, אני אדייק, חודש הימים של חגי תשרי, סגרנו את הר הבית ל-45 דקות, זה היה בערב חג שני בצהריים. מעבר לבוקר יש גם ביקורים בצהריים. סגרנו בין 12:30 ל-13:30, סגרנו בשעה 12:40 עד 13:30, זו הייתה הפעם היחידה לאורך כל החודש שסגרנו את הר הבית. המספרים היו מספרים גבוהים מאוד של מבקרים, גם של תיירים, גם של יהודים, במהלך החודש הזה. יש לנו כוונה, כמובן, שגם השנה הדברים האלה ייעשו ואנחנו עושים מספר צעדים בעניין הזה על מנת לאפשר את שגרת הביקורים כבכל יום. 

<היו"ר מירי רגב:>
אבל זה לא שגרת ביקורים. 

<משה ברקת:>
מבחינתנו שגרת ביקורים. 

<היו"ר מירי רגב:>
אתם, איך שאתם נערכתם לרמדאן אתם צריכים עכשיו להיערך לחגי תשרי. 

<משה ברקת:>
שוב אני אומר, אנחנו מדברים על תקופות שונות אנחנו מדברים על שני דברים שונים - - - 

<היו"ר מירי רגב:>
לא, אל תגיד שוב, עזוב אותי עכשיו מהתקופות - - - 

<משה ברקת:>
בוודאי, זה משליך. 

<היו"ר מירי רגב:>
ברקת, יש לי כבוד גדול אליך ואני מבינה שאתה לא מזלזל באינטליגנציה שלנו - - -

<משה ברקת:>
ממש לא. 

<היו"ר מירי רגב:>
יפה, אתה אמרת שברמדאן סגרת את הר הבית ליהודים בגלל הערכות מצב, בגלל שהממשלה אישרה בשנתיים האלה להכניס פלשתינאים, על זה נדבר לא איתך, עם הממשלה, הפלשתינאים נכנסים אבל היהודים לא, נהדר, בתוך הר הבית, הכול בסדר. ואני בעד שברמדאן יתפללו המוסלמים ובחגי התשרי ובכלל כל השנה יתפללו מוסלמים, נוצרים ויהודים, כל אחד במקומות הקדושים שלו. 

עכשיו, עזוב אותי מה קרה ברמדאן, נעשה על זה דיון ספציפי, אנחנו נערכים עכשיו לקראת מה שיהיה. אנחנו רוצים שבחודש תשרי, בסוכות ובערב ראש השנה, בכל החגים, בראש השנה, כל מי שרוצה, לא מי שמקשיב לרבנות הראשית, מי שיש לו רב אחר שאומר לו שמותר לו לעלות להר הבית, יש גם רבנים כאלה שאומרים 'מותר לכם לעלות להר הבית', ועולה להר הבית, אני רוצה שהוא יוכל להתפלל בהר הבית. האם אתם, בחגי תשרי, נערכים עם יותר כוחות? אם צריך, נביא לכם את השיטור המקומי, נעזור למפכ"ל לסדר כוחות, אם צריך. יש לנו פה את דוד צור, אני מבטיחה לך שנעזור לך. האם אתם נערכים לעלייה של יהודים להר הבית בלי שיעצרו אותם ובלי שיגידו להם 'אתם לא עולים להר הבית'? זאת השאלה שלי. 

<קריאה:>
ובלי שיתקפו אותם פה כפרובוקציה. 

<משה ברקת:>
אז התשובה היא כן, התשובה היא כן רבתי. אנחנו בהחלט נערכים לדבר הזה, כולל בסד"כים, אם צריך בסד"כים משמעותיים. 
<היו"ר מירי רגב:>
מתי אתם תוכלו להציג את זה, לא בדיון הזה, בוועדה חסויה? נראה לך הגיוני, דוד צור? 

<דוד צור:>
אני רוצה רגע להגיד. אל"ף, הוא יכול, בוועדה החסויה. אבל אני יכול רגע הבהרה? 

<היו"ר מירי רגב:>
לא, שנייה, מתי אתם יכולים להציג היערכות של המשטרה לכך שיהודים יוכלו לעלות להר הבית לא בוועדה הזאת, בצורה שקטה, לקראת החגים. 

<משה ברקת:>
אני מניח שתוך שבוע-שבועיים אנחנו נוכל להיערך לדבר שכזה. במידה שנתחיל לעשות את זה, אנחנו נעשה את זה. 

<יהודה גליק:>
שכל היהודים יוכלו להיכנס. בשנה שעברה מאות יהודים לא נכנסו, חוץ מהאנשים שנכנסו. 

<נסים זאב:>
סליחה, מירי, לא לתפילה, כי אם לתפילה - - - 

<היו"ר מירי רגב:>
לא לתפילה. אף אחד לא עולה להתפלל. מה, הר הבית שלנו? לא שלנו הר הבית, הוא לא בידינו. 

<נסים זאב:>
זה יעורר פה את כל המהומות. 

<היו"ר מירי רגב:>
מדברים על לבקר. הם לא יכולים להתפלל.

<אורית סטרוק:>
מירי, בדיון נפרד לבדוק את החלטת הממשלה שהוא חושב שעליה יושב - - - 

<היו"ר מירי רגב:>
אורית, את רוצה לשבת פה ולסכם את הדיון? 

<אורית סטרוק:>
לא, אני מציעה. 

<משה ברקת:>
אמרתי ואני אומר שוב, החגים מבחינתנו זו תקופה שאנחנו נשקיע בה הרבה מאוד סד"כים והרבה מאוד מאמץ על מנת לאפשר את הביקורים הללו, כפי שעשינו בשנה שעברה. יש לנו כוונה להמשיך גם בשנה הקרובה - - - 

<היו"ר מירי רגב:>
אבל, ברקת, אני מבקשת שתתייחס למה שיהודה גליק אומר ולמה שאומרים פה גם האחרים. 

<משה ברקת:>
יהודה גליק אמר מספר דברים, מעבר לקטע האישי שאני לא יודע מאיפה זה הגיע, אבל לא משנה - - - 

<היו"ר מירי רגב:>
לא, זה הגיע גם מאלקין ומשולי מועלם. 

<משה ברקת:>
לא, שמעתי גם בינתיים איזה שהיא אמירה פה שמאות יהודים, נמנעה עלייתם בחגי תשרי, לא היה ולא נברא. 

<היו"ר מירי רגב:>
עזוב, משה, שלא נגיע ונעשה תחקיר על חיי תשרי. תאפשרו לכולם לעלות להר הבית בחגי תשרי, זה הכול. 

<משה ברקת:>
אני שוב ואומר, לא היה ולא נברא. נכנסנו, אפשרנו את הביקורים, כולל במחיר של מעצרים בשטח הר הבית, של פורעי חוק. עשינו את זה במהלך החודש הזה. יש לנו כוונה לעשות את זה גם עכשיו. 

<היו"ר מירי רגב:>
אני רוצה לסכם את הדיון הזה. מנהלת הוועדה והיועצת המשפטית, אל"ף, אני רוצה להביע את מחאתי מכך שמשרד ראש הממשלה לא שלחו נציג. אני מבקשת שלדיון הבא הם יבואו ויציגו את עמדת משרד ראש הממשלה בעניין המדיניות שאותה הציג כאן ברקת, שהיא לא מוכרת לי, כי אין החלטת ממשלה שאסור להתפלל בהר הבית. שיבואו ויציגו את המדיניות של הממשלה על פי מה הם בעצם מנחים את משטרת ישראל. זה אחת.

הדבר השני, ברור לי שהתפילה בהר הבית זו לא סוגיה הלכתית, יש כאלה שחושבים כך, יש כאלה שחושבים אחרת. הר הבית זו סוגיה מדינית וריבונות של מדינת ישראל על הר הבית. לצערי ארבע שעות היינו בעלי ריבונות על הר הבית, כשכבשנו את הר הבית, ולאחר מכן העברנו את המפתח לוואקף ומי שמנהל את הר הבית זה הירדנים. צר לי על זה, אני מקווה שבעניין הזה גם עם הזמן אנחנו נטפל.

אני לא רוצה לטפל כרגע במדיניות, אבל אני רוצה שיהיה ברור, שזכויות היהודים להתפלל בהר הבית הן לא פחותות מזכויות המוסלמים להתפלל בהר הבית, לכן אני מבקשת ממשטרת ישראל, יש הרבה מאוד תלונות ואנחנו פשוט נעשה דיון, יהודה ופואה, על תלונה-תלונה. בגלל שאנחנו לא יוצאים ראש איתכם, אז אנחנו נביא תלונה-תלונה. אני מקבלת המון תלונות של יהודים שלא יכולים להתפלל בהר הבית. אני מבקשת מכם ולא לחינם קיימתי את הדיון הזה בפגרה לפני החגים, אני לא מבזבזת את זמני לחינם, אני לא רוצה לעשות ועדה אחר כך שתבוא ותסביר למה אתם לא אפשרתם ליהודים לעלות להר הבית. אם יש איזה נושא שאני צריכה לדעת לפני, אני מבקשת לדעת לפני ולהתערב לפני, מול לשכת ראש הממשלה או מול כל גורם אחר. 

אני מבקשת שמשטרת ישראל תכין את עצמה לכך שיהודים יוכלו להתפלל בהר הבית בחגי תשרי, נקודה. אם יש בעיה עם זה, נא לעדכן אותי. זאת ההנחיה כרגע שיוצאת מוועדת הפנים. 

<נסים זאב:>
אם זה להתפלל יש בעיה. 

<היו"ר מירי רגב:>
בסדר, נו - - - 

<נסים זאב:>
אל תשלי את עצמך. 

<היו"ר מירי רגב:>
אנחנו לא מדברים על להתפלל, אמרתי, לא לשנות את הסטטוס, לעלות על הר הבית. 

<נסים זאב:>
מירי, אל תיכנסי לתפילה, כי את תאבדי את הכול. 

<היו"ר מירי רגב:>
תודה על החידוד. אני מבקשת לאפשר לכל היהודים לעלות להר הבית, לא להתפלל בהר הבית, בסדר? לעלות להר הבית. אם יש בעיה עם זה שאתם לא יכולים להיערך לכך, לאפשר ליהודים כמו שאתם מאפשרים למוסלמים לעלות לרמדאן, אם אתם לא מצליחים להעלות יהודים להר הבית בחגי תשרי, נא לעדכן אותי. אז אני רוצה לעשות דיון על זה, עם השר ועם המפכ"ל ולשכת ראש הממשלה ועם כל הגורמים הרלוונטיים. 
עד כאן אנחנו מבינים אחד את השני? תודה רבה ושיהיה חג שמח. 

<הישיבה ננעלה בשעה 12:00.>
